recursal/SuperWikiNEXT-32B huggingface dataset:
Alvis FV603 Saracen.
**Alvis Saracen** (*FV603*) on brittiläinen panssaroitu miehistönkuljetusajoneuvo eli lyhennettynä *APC* (*Armoured Personnel Carrier*). Ajoneuvotyypin valmistaja on Alvis Vickers. 6x6 pyöräajoneuvoa käytettiin paljon partiontitehtäviin Pohjois-Irlannissa, silloin kun Pohjois-Irlannin kriisi vallitsi. Ajoneuvo käytti 190 hv (119 kW) tehoista Rolls-Roycen 8-sylinteristä bensiinimoottoria ja se ylti 72 km/h:n enimmäiseen tienopeuteen. Maastossa huippunopeus oli noin 30 km/h. Vaunun miehistö- ja kuljetuskapasiteetti oli 2+10. Aseistuksena toimi 2x 7,62 mm (0.30 in) konekiväärit.

Tätä ajoneuvotyyppiä käytettiin lisäksi useissa muissa maissa kuten Australiassa. Ajoneuvo kehiteltiin 1950-luvulla ja se oli vuoteen 1952 mennessä aktiivikäytössä Britannian armeijalla. Toinen vastaavanlainen, eli saman tyypin 6x6 panssaroitu pyöräajoneuvo oli Alvis Saladin - mutta toisenlaisiin käyttötarkoituksiin kuten tiedustelutoimintaan. Tämän ajoneuvon syrjäytti vähitellen myöhempänä 1960-luvulta alkaen, liikkumiskykyisempi eli maastokelpoisempi FV 432 *Trojan*.

Lähteet
-------

1. 1 2  Trewhitt, P. 2009: s. 226

* Trewhitt, Philip: *Panssarivaunut ja panssaroidut ajoneuvot*, Karisto Oy, Hämeenlinna, 2009. Suom. Petri Kortesuo. ISBN 978-951-23-5145-9.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Alvis Saracen**.
* Army Guide - SARACEN, Infantry fighting vehicle
* Alvis FV603 Saracen - Armored Personnel Vehicle / Armored Car - History, Specs and Pictures - Military Tanks, Vehicles and Artillery
* FV 603 Saracen
* Alvis Saracen - Yorkshire Air Museum (Arkistoitu – Internet Archive)
* Tank Museum

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.
**Tansanian** merkittävin uskonto on kristinusko, johon CIA World Factbookin mukaan kuului 61,4% väestöstä vuonna 2010. Muslimeja oli 35,2%, luonnonuskontoja harjoitti 1,8%, muita uskontoja 0,2% ja uskonnottomia oli 1,4%. Joidenkin uskontojen kannatus voi olla hyvin alueellisesti painottunutta, esimerkiksi Sansibarilla väestö on lähes kokonaisuudessaan islaminuskoista.

Käytännössä eri uskontokuntien kannattajakunnan selvittäminen on hankalaa, sillä Tansaniassa uskontoa ei merkitä syntymätodistukseen eikä uskontoa ole muutenkaan tilastoitu vuoden 1967 jälkeen. Siksi eri luvut ovat vain arvioita. Vuonna 2006 arvioitiin esimerkiksi, että kristityt ja muslimit muodostaisivat kumpikin noin 30-40% väestöstä niin, että kristittyjä olisi jonkin verran enemmän. Suurin osa Tansanian muslimeista on sunneja. Muina merkittävinä uskontoina pidettiin hindulaisuutta, sikhiläisyyttä ja luonnonuskontoja.

Lähteet
-------

1. ↑  Tanzania CIA: The World Factbook.  Arkistoitu 27.11.2020. Viitattu 16.12.2020. (englanniksi)
2. ↑  Anna Berghäll: Lopetetaan lokerointi  4.12.2006. Maailman Kuvalehti. Viitattu 16.12.2020.
**Eldorado** on Neil Youngin ja The Restlessin EP, joka julkaistiin vuonna 1989 ainoastaan Japanissa ja Australiassa. The Restlessiin kuuluivat rumpali Chad Cromwell ja basisti Rick Rosas. EP:n grunge-vaikutteiset kappaleet eroavat tyyliltään suuresti Youngin edellisenä vuotena ilmestyneestä albumista *American Dream*, joka syntyi Youngin ja Crosby, Stills & Nashin uudelleenyhdistymisen seurauksena. Kappaleet "Don't Cry", "On Broadway" ja "Eldorado" ilmestyivät erilaisina sovituksina myöhemmin samana vuonna albumilla *Freedom*. Kappaleita "Cocaine Eyes" ja "Heavy Love" ei ole julkaistu millään muulla levyllä.

Kappaleet
---------

Kaikki kappaleet Neil Youngin, paitsi "On Broadway" (Barry Mann, Cynthia Weil, Jerry Leiber ja Mike Stoller).

1. Cocaine Eyes – 4.24
2. Don't Cry – 5.00
3. Heavy Love – 5.09
4. On Broadway – 4.57
5. Eldorado – 6.03

Kokoonpano
----------

* Neil Young – kitara, laulu
* Chad Cromwell – rummut
* Rick Rosas – bassokitara

Arviot
------

* Allmusic: 3/5 tähteä
* Robert Christgau: B+

Lähteet
-------

1. ↑
2. ↑
**Erik Bjornsen** (s. 14. heinäkuuta 1991 Winthrop, Washington) on yhdysvaltalainen maastohiihtäjä.

Sotšin olympialaisissa 2014 Bjornsen sijoittui parisprintissä kuudenneksi yhdessä Simeon Hamiltonin kanssa. Lahden MM-kilpailuissa 2017 sama kaksikko sijoittui viidenneksi ja Pyeongchangin olympialaisissa 2018 kuudenneksi. Arvokilpailujen henkilökohtaisilla matkoilla Bjornsen on sijoittunut parhaimmillaan 18:nneksi 15 kilometrin perinteisellä Lahden MM-kilpailuissa 2017.

Bjornsen saavutti ensimmäiset maailmancupin pisteensä oltuaan 18:s Toblachin 15 kilometrin perinteisen hiihtotavan kilpailussa helmikuussa 2014. Kymmenen parhaan joukkoon hän sijoittui ensimmäisen kerran oltuaan yhdeksäs Seefeldin 15 kilometrin vapaan hiihtotavan yhteislähtökilpailussa tammikuussa 2018. Se on edelleen hänen paras maailmancupsijansa (tilanne 10.3.2018).

Lähteet
-------

1. 1 2 3 4  Erik Bjornsen Kansainvälinen hiihtoliitto (FIS).  (englanniksi)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Erik Bjornsen**.
* Bjornsenin oma sivusto
**Varun Gandhi** (s. 13. maaliskuuta 1980 ) on intialainen poliitikko, joka on toiminut maansa parlamentin alahuoneen jäsenenä kolme kautta vuodesta 2009 alkaen. Hän liittyi Intian kansanpuolueeseen vuonna 2004 yhdessä äitinsä Maneka Gandhin kanssa. Vuoden 2009 parlamenttivaalikampanjansa aikana hänet pidätettiin syytettynä muslimivastaisista kommenteistaan, joissa hän videomateriaalin perusteella, kehotti väkivaltaan muslimeita vastaan.

Gandhi valittiin Intian kansanpuolueen pääsihteeriksi vuonna 2013, jolloin hänestä tuli puolueensa kaikkien aikojen nuorin pääsihteeri. Hän toimi virassa vuoden ajan, kunnes puolueen uusi puheenjohtaja Amit Shah poisti hänet virasta. Puolue perusteli päätöstään sillä, että Gandhin äiti valittiin ministeriksi, minkä vuoksi puolueen oli poistettava hänet tehtävästään osana pääministeri Modin nepotismin vastaista ohjelmaa.

Maneka Gandhi sanoi vuonna 2014, että Uttar Pradeshin osavaltion asiat voivat parantua vain jos Varunista tulee osavaltion pääministeri. Mediatietojen mukaan Amit Shah käski Manekaa välittömästi olemaan antamatta moisia lausuntoja ennen kuin puolue on päättänyt asioista. Ennen vuonna 2017 järjetettyjä Uttar Pradeshin osavaltiovaaleja Varun Gandhi oli kyselyjen perusteella ylivoimaisesti suosituin kansanpuolueen ehdokkaista. Hänen valintamahdollisuuksiensa arvellaan heikentyneen, koska hänen välinsä Narendra Modin, Amit Shahin ja vaikutusvaltaisen Rashtriya Swayamsevak Sangh -järjestön kanssa eivät ole parhaat mahdolliset. Hänen sijastaan Uttar Pradeshin pääministeriksi valittiin Yogi Adityanath.

Gandhin vanhemmat ovat, Indira Gandhin poika, Sanjay Gandhi ja Maneka Gandhi, joka on toiminut ministerinä kansanpuolueen hallituksissa.

Lähteet
-------

1. ↑  Sitapati, Vinay: Varun told HC he has degrees from LSE, SOAS; the institutions say he does not *Indian Express*.  30.3.2009. Viitattu 5.11.2019.
2. ↑  Varun Gandhi Intian parlamentin alahuoneen sivuilla *164.100.47.194*. Viitattu 5.11.2019.
3. ↑  Maneka, Varun join BJP *The Hindu*.  17.2.2004. Viitattu 5.11.2019.
4. 1 2  Nelson Dean: Varun Gandhi in jail over charges of anti-Muslim threats *Telegraph*.  30.3.2009. Viitattu 5.11.2019.
5. ↑  Mathew, Liz: No one has any opinion of Manmohan Singh: Varun Gandhi *Livemint*.  1.7.2013. Viitattu 5.11.2019.
6. 1 2  Why BJP's new President Amit Shah showed Varun Gandhi the door *Firstpost*.  18.8.2014. Viitattu 5.11.2019.
7. ↑  Bose, Ajoy: Every survey picks Varun Gandhi as BJP's face for UP polls – but there's a problem *Scroll*.  8.6.2016. Viitattu 5.11.2019.
8. ↑  Dhigra, Sanya: Maneka Gandhi named pro-tem Speaker, son Varun Gandhi kept out of new Modi govt *The Print*.  30.5.2019. Viitattu 5.11.2019.

Aiheesta muualla
----------------

* Kuvia tai muita tiedostoja aiheesta **Varun Gandhi** Wikimedia Commonsissa

* Varun Gandhin profiili Lok Sabhassa

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF
* WorldCat

 |
|  |
| Kansalliset | 
* Yhdysvallat

 |

 |
Lehden ensimmäisen numeron etusivu.
**Iltapuhde** oli Porissa vuosina 1899–1901 ilmestynyt aikakauslehti.

*Iltapuhde* oli rahvaan kuvalehti, joka lupasi hyödyllistä ja huvittavaa luettavaa kristillis-siveellisessä hengessä. Sen perustamisen taustalla oli kansanvalistustoimintaa terävöittänyt helmikuun manifesti. Lehti ilmoitti tavoittelevansa varsinkin opettajien ja koulunuorison suosiota. Sitä levitettiin varattomiin perheisiin ja lukupiireihin kansakoulujen välityksellä. Myöhemmin *Iltapuhde* muuttui sanomalehtimäiseksi.

Kerran viikossa ilmestyneen lehden toimittajina työskentelivät Eeli Granit (1899–1900) ja E. Wirkki (1900–1901).

Lähteet
-------

1. ↑  *Suomen lehdistön historia 8. Aikakauslehdistön historia: Yleisaikakauslehdet*, s. 26. Kuopio: Kustannuskiila, 1991. ISBN 951-657-325-8.
2. ↑  Tuusvuori, Jarkko S.: *Kulttuurilehti 1771–2007*, s. 117. Helsinki: Suomalaisen Kirjallisuuden Seura, 2007. ISBN 978-951-746-918-0.
3. ↑  Kurikka, Jussi & Takkala, Marketta: *Suomen aikakauslehdistön bibliografia 1782–1955*, s. 68. Helsinki: Helsingin yliopiston kirjasto, 1983. ISBN 951-45-3158-2.

Aiheesta muualla
----------------

* *Iltapuhde* digitoituna kansalliskirjastossa
**Hänninhauta** on urheilukenttä Mikkelissä. Kentästä käytetään myös nimeä *Hänninkenttä*. Se sijaitsee Mikkelin keskustassa, ja se on rakennettu suppamuodostelman pohjalle. Hännihaudan kenttä on jalkapallo-, jääpallo- ja pesäpallokenttä. Hänninhauta on jääpalloseura Mikkelin Kamppareiden kotikenttä. Hänninhautaa kutsutaan *"Hänskiksi"*.

Hänninhaudan kentän koko on jalkapallo- ja jääpallokäytössä 60 × 103 neliömetriä. Keväällä 2009 Mikkelin kaupunki aloitti Hänninhaudan kentän rakentamisen monitoimikentäksi. Kentälle oli tarkoitus asentaa jäädytysjärjestelmä ja tekonurmi sekä uusia valaistus ja katsomot. Kuopion hallinto-oikeuden määräyksestä rakennustyöt melkein valmiilla urheilukentällä kuitenkin keskeytettiin lokakuussa hankkeeseen kohdistettujen valitusten käsittelyn vuoksi. Hallinto-oikeus kuitenkin kumosi asian käsittelyssään valitukset ja lupa kentän asennusten loppuunviemiseksi saatiin joulukuussa 2012. 

2011 ja 2012 Hänninhaudassa pelattiin jääpallon Suomen mestaruusloppuottelu, jota seurasi vuonna 2012 ennätykselliset 3700 katsojaa.

Lähteet
-------

* Hänninkenttä Mikkelin Kampparit. Viitattu 21. elokuuta 2011. [vanhentunut linkki]
* Hänskin myllerrys alkoi  19. toukokuuta 2009. Länsi-Savo.  Arkistoitu 8.8.2009. Viitattu 21. elokuuta 2011.
* Hänskin rakentaminen keskeytyy  15. lokakuuta 2009. Länsi-Savo.  Arkistoitu 9.1.2010. Viitattu 21. elokuuta 2011.

Aiheesta muualla
----------------

* Hänninkentän varauskalenteri[vanhentunut linkki]
**Iltamat** ovat kyläkunnittain järjestettyjä tai jonkin järjestön kuten nuorisoseuran organisoimia ohjelmallisia illanviettotilaisuuksia. Erityisenä kohderyhmänä ja järjestäjinä ovat perinteisesti olleet kylän nuoret aikuiset. Iltamia on järjestetty talkoovoimin esimerkiksi seurantaloilla. Nimitystä on käytetty myös eräistä esimerkiksi osakuntien järjestämistä tilaisuuksista.

Nuorisoseurantalo, tyypillinen iltamapaikka.
Iltamien ohjelmaan sisältyy järjestäjästä ja mahdollisesta teemasta riippuen puheita, yhteislaulua, runonlausuntaa, voimisteluesityksiä sekä tanssia. Iltamatilaisuuksia käytetään yhdistysten varainkeruukeinona ja siksi niiden yhteydessä on yleensä maksullinen kahvitarjoilu.

Esimerkiksi helmikuussa 1933 ilmoitettiin iltamista Helsingissä seuraavasti: 

> »Työväen voimistelijain ja Mailapoikien yhteinen ohjelmallinen iltama H.T.Y.:n talossa klo 19.30»   
> (Helsingin ohjelma 7. viikko 1933)
> 
> 

Iltamatoiminta oli vielä sotien jälkeisinä vuosina vilkasta. Urho Kekkonen mainitsee nimimerkkikirjoituksessaan vuonna 1954 tilastotiedon 11 000 iltamatilaisuudesta vuodessa. Tilastoja kertyi, koska iltamien järjestäminen vaati viranomaisluvan. Liikenneyhteyksien kehittymisen, kaupungistumisen ja television yleistymisen, yleisesti individualistisemman elämäntavan, myötä iltamista on tullut harvinaisia. Joillakin paikkakunnilla iltamia järjestetään nykyäänkin.

Lähteet
-------

1. ↑  Teperi, Jouko: *Pro Carelia : vuosisadan iltama Helsingin Seurahuoneessa 13.11.1893*. Espoo: Tilgmann, 1986. ISBN 951-95990-2-9.
2. ↑  Kipronen, N. (toim.): Työväen voimistelijain ja Mailapoikien yhteinen ohjelmallinen iltama *Helsingin Ohjelma 7. viikko 1933*.  11.2.1933. Mainos Apu O.Y.  Arkistoitu 4.5.2014. Viitattu 4.5.2014.  H.T.Y. = Helsingin työväenyhdistys.
3. ↑  Veljenpoika (=Urho Kekkonen): Kaunis kansanliike. (Urho Kekkosen julkaistu tuotanto Doria-tietokannassa) *Uusi kuvalehti*, 1954, nro 13, s. 8.  Uuden kuvalehden kustannusosakeyhtiö. ISSN 0500-845X. Artikkelin verkkoversio (html). Viitattu 2.5.2014.

Kirjallisuutta
--------------

* Huvinen, Hannu: Kokouksia ja iltamia nuorisoseurantalon suojissa : Kimonkylän maamiesseura 100 vuotta.  *Loviisan sanomat*, 13.3.2009, s. 18. Loviisa:  Loviisan sanomain oy. ISSN 0356-1291.

Aiheesta muualla
----------------

* Onnenmuruja-iltamat Kiihtelysvaaran suojapirtillä 22.2.2013 (Youtube)
Tarnobrzegin voivodikunnan sijainti Puolan kartalla.
**Tarnobrzegin voivodikunta** (puol. *województwo tarnobrzeskie*) oli vuosina 1975–1998 yksi Puolan 49 voivodikunnasta. Sen hallintokeskus oli Tarnobrzeg. Tarnobrzegin voivodikunnan alue jaettiin vuoden 1999 hallintouudistuksessa nykyisille Świętokrzyskin, Ala-Karpatian ja Lublinin voivodikunnille.

Lähteet
-------

1. ↑  Tarnobrzeskie województwo *Encyklopedia Internautica*. Viitattu 24.10.2020. (puolaksi)
2. ↑  Dz.U. z 1975 r. nr 16, poz. 91.
3. ↑  Wykaz Nowych Deskryptorów Geograficznych (151) (1-13.04.2017)

Puolan voivodikunnat 1975–1998
Biała Podlaska • Białystok • Bielsko-Biała • Bydgoszcz • Chełm • Ciechanów • Częstochowa • Elbląg • Gdańsk • Gorzów • Jelenia Góra • Kalisz • Katowice • Kielce • Konin • Koszalin • Krakova • Krosno • Legnica • Leszno • Lublin • Łomża • Łódź • Nowy Sącz • Olsztyn • Opole • Ostrołęka • Piła • Piotrków • Płock • Poznań • Przemyśl • Radom • Rzeszów • Siedlce • Sieradz • Skierniewice • Słupsk • Suwałki • Szczecin • Tarnobrzeg • Tarnów • Toruń • Wałbrzych • Varsova • Włocławek • Wrocław • Zamość • Zielona Góra
**Saint-Louis** on Saint Lawrence -jokeen kuuluva matala järvi Montréalin esikaupunkialueella Québecissä. Se on 23 kilometriä pitkä ja 6,5 kilometriä leveä ja keskimäärin 3 metriä syvä. Järveen laskee kaksi suurta vesistöä: etelästä Suurten järvien vihertävät vedet ja pohjoisesta Ottawajoen ruskeat vedet. Vedenpinnan korkeus ja virtaus vaihtelevat järvessä suhteellisen vähän, sillä sen yläjuoksulla sijaitsee useita vesivoimalaitoksia. Ottawajoen tulviessa vedenpinta voi kuitenkin kohota keskimäärin 80 senttimetriä.

Suurkaupungin läheisyys näkyy selvästi Saint-Louis’n ympäristössä: Montréalin esikaupunkialue ulottuu järven pohjoisrannalle ja sen lounaisreunalla sijaitsevalla Beauharnois’n teollisuusalueella on metalli- ja kemiantehtaita. Tehtaiden päästöt vesistöön ovat huomattavia, ja niiden läheisyydessä järvenpohjasta on löytynyt suuria pitoisuuksia PAH-yhdisteitä ja elohopeaa. Tästä huolimatta järvessä tavataan lähes 80 kalalajia, ja se on tärkeä levähdysalue monille vesilinnuille.

Lähteet
-------

1. 1 2 3 4 5 6  The St. Lawrence Fluvial Lakes Environment Canada. Viitattu 1.12.2010. (englanniksi)
**Adolf Natanael (Nathanael) Colliander** (7. lokakuuta 1854 Valkeala – 12. elokuuta 1919 Valkeala) oli suomalainen agronomi, tilanomistaja ja moninkertainen valtiopäivämies.

Collianderin vanhemmat olivat tilanomistaja Alexander Magnus Colliander ja Vendla Magdalena Appelberg ja puoliso vuodesta 1882 Emma Yolanda Hjelt (k. 1934), arkkiatri Otto Edvard August Hjeltin tytär. Colliander kävi kuusi luokkaa Helsingin yksityislyseota ja valmistui agronomiksi 1874, mutta jatkoi vielä maatalousalan opintoja Tanskassa 1875–1876. Hän oli Valkealan kartanon hoitaja 1876–1893 ja sitten kartanon omistaja kuolemaansa saakka. Kartanoon hän perusti maanviljelysbakteriologisen laboratorion. Colliander oli Valkealan kuntakokouksen puheenjohtaja 1886–1903. Hän oli Lappeen tuomiokunnan edustaja talonpoikaissäädyssä valtiopäivillä 1882, 1885, 1891 ja 1900. Vuonna 1882 hän oli pankki- ja säätytalovaliokuntien jäsen, vuonna 1891 suostuntavaliokunnan jäsen ja vuonna 1900 pankkivaliokunnan jäsen. Hän kuului vuoden 1899 suureen lähetystöön Valkealan edustajana.

Pikakirjoituksen uranuurtaja Maria Colliander oli Adolf Natanael Collianderin sisar ja piispa Otto Immanuel Colliander hänen veljensä.

Lähteet
-------

1. 1 2 3  Kuka kukin oli Viitattu 23.1.2021.
2. ↑  Kuollut. Adolf Colliander. *Uusi Aura*, 13.8.1919, no. 214, s. 5.
3. 1 2  Viljo Hytönen: *Talonpoikaissäädyn historia. II Osa: Säädyn jäsenet, sihteerit ja tulkit*, s. 40–41. Helsinki: Otava, 1926.
4. 1 2  *Kuka kukin on 1909. Julkisuudessa esiintyvien kansalaisten elämäkertoja*, s. 48. Helsinki: Kustannusosakeyhtiö Kansa, 1908.
5. ↑  Päiviö Tommila: *Suuri adressi*, s. 314. WSOY, 1999.
6. ↑  Kuka kukin on 1909, s. 49.
Bežetskin piiri Tverin alueen kartalla.
**Bežetskin piiri** (ven. Бе́жецкий райо́н, *Bežetski raion*) on paikallinen itsehallintoalue Tverin alueen koillisosassa Venäjällä. Vuonna 1927 perustetun piirin pinta-ala on 2 810 neliökilometriä. Asukkaita on 37 200 henkeä (vuonna 2009).

Piirin hallinnollinen keskus on Bežetskin kaupunki. Lisäksi siihen kuuluu 13 maalaiskuntaa:

* Borok Suležski (ven. Борок Сулежский)
* Filippkovo (ven. Филиппково)
* Fraljovo (ven. Фралёво)
* Gorodištši (ven. Городищи)
* Laptiha (ven. Лаптиха)
* Mihailova Gora (ven. Михайлова Гора)
* Morkiny Gory (ven. Моркины Горы)
* Poretšje (ven. Poretšje)
* Šiškovo (ven. Шишково; keskuspaikka Konstantinovo, ven. Константиново)
* Sukromny (ven. Сукромны)
* Vasjukovo (ven. Васюково)
* Žitištši (ven. Житищи)
* Zoby (ven. Зобы)

Seutu on tunnettua pellavan viljelyaluetta. Sen kautta kulkee Sonkovon ja Bologojen välinen rautatie sekä Tveristä pohjoiseen johtava maantie.

Lähteet
-------

1. ↑  Federalnaja služba gosudarstvennoi statistiki: Tšislennost naselenija Rossijskoi Federatsii po gorodam, posjolkam gorodskogo tipa i raionam na 1 janvarja 2009 g. *gks.ru*.  Arkistoitu 21.10.2011. Viitattu 24.12.2009. (venäjäksi)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Bežetskin piiri**.
* Bežetskin piirin sivusto (venäjäksi)
* Bežetskin piiri Tverin alue -tietosanakirjassa[vanhentunut linkki] (venäjäksi)

Tverin alueen piirit ja *kaupunkipiirit*
Andreapol • Bežetsk • Belyi • Bologoje • Firovo • Kalinin • Kaljazin • Kašin • Kesova Gora • *Kimry* • Kimry • Konakovo • Krasnyi Holm • Kuvšinovo • Lesnoje • Lihoslavl • Maksatiha • Molokovo • Nelidovo • Olenino • Seližarovo • Ostaškov • Peno • Rameški • *Ržev* • Ržev • Sandovo • Sonkovo • Spirovo • Staritsa • Toropets • Udomlja • *Toržok* • Toržok • *Tver* • Vesjegonsk • *Vyšni Volotšok* • Vyšni Volotšok • Zapadnaja Dvina • Žarkovski • Zubtsov
Fonzie
**Arthur Herbert "Fonzie" Fonzarelli**, "*The Fonz*", oli Henry Winklerin 1974–1984 esittämä roolihahmo yhdysvaltalaisessa tilannekomediasarjassa *Onnen päivät*.

Tausta
------

Yksinhuoltajaäitinsä kasvattama Fonzie oli koulunsa kesken jättänyt automekaanikko ja moottoripyöräjengiläinen, jonka katu-uskottavuudessa oli paatoksessaan humoristisia piirteitä. Sarjassa hyödynnettiin työläistaustaisen Fonzien ja keskiluokkaisen Cunninghamien perheen välisiä eroja, ja 1950-luvun ajankuvassa Fonzie nähtiin nahkatakkiin puettuna yhteiskunnan tukipylväiden vastaisena kapinallisena.

Roolihahmon kehitys
-------------------

Italialaisamerikkalaisen Fonzien henkilöhahmo oli alun perin vähäpätöinen sivurooli, mutta ennen pitkää Fonziesta tuli pääroolihahmo, jonka näkyvyys kasvoi entisestään Richie Cunninghamia esittäneen Ron Howardin jätettyä sarjan 1980. Samalla Fonziesta tuli säyseämpi ja kapinahenki vaihtui sovinnaisempaan elämäntyyliin Milwaukeen omintakeisena valopilkkuna.

Maneerit
--------

Fonziella oli sarjassa useita jaksosta toiseen toistuvia maneereja, kuten näkyvät eleet ja huudahdukset, joilla hän varasti Arnold'sin hampurilaisbaariin tai high schoolin pihalle kokoontuneen nuorisojoukon huomion. Yksi Fonzien klišeistä oli käynnistää baarin jukebox maagisella kädeniskulla käyttämättä tavanomaisempaa kolikkoa. Valot hän sai syttymään pelkällä kahden sormen napsautuksella. Kun hän oli kadulla Richie Cunninghamin (Ron Howard) kanssa, hän löi rakennuksen seinää ja koko rakennus sammui.
**Dante** on australialaisen Audinate Pty. Ltd. -yhtiön kehittämä IP-pohjainen audionsiirtoprotokolla. Sen sisareksi on vuonna 2019 lanseerattu Dante AV -protokolla, joka mahdollistaa myös videon siirron samassa verkossa. Yhtiö tarjoaa Dante-teknologiaa käyttäville partnereille ohjelmistoja sekä piirisarjoja, joiden avulla liitäntä voidaan toteuttaa erilaisiin äänilaitteisiin mikrofoneista kaiuttimiin asti. Markkinoilla on yli 2 000 erilaista Dante-pohjaista tuotetta.

Danten avulla on mahdollista jakaa pakkaamatonta ääntä monikanavaisesti vähäisillä latensseilla tavallisen Ethernet-verkon yli.

Dante-teknologiaa käytetään lähinnä ammattilaisille suunnatuissa järjestelmissä, mutta se on yleistynyt myös kiinteissä asennuksissa kuten kauppa- tai koulukeskuksissa. Äänentoistojärjestelmissä Dante-yhteydellä voidaan korvata perinteinen miksauspöydän ja päätevahvistimen sekä lavarasian välinen kaukokaapeli ja haaroittaa signaalia myös äänitystä varten. Dante mahdollistaa myös kiinteiden äänentoisto- ja kuulutusjärjestelmien rakentamisen tavallisen Ethernet-verkon varaan jolloin kaapelointikustannuksissa voidaan säästää huomattavasti.

Lähteet
-------

1. ↑  Dante Controller Manual, sivu 6: About Dante (PDF) Audinate.  Arkistoitu 26.6.2015. Viitattu 29.4.2016.
2. ↑  Dante-MY16-AUD Yamaha.  Arkistoitu 3.10.2011. Viitattu 29.4.2016.

Aiheesta muualla
----------------

* Yhtiön verkkosivu
**Malayan yliopisto** (malaijiksi *Universiti Malaya*; lyh. **UM**; engl. *University of Malaya*) on Malesian pääkaupunki Kuala Lumpurissa toimiva julkinen tutkimusyliopisto.

Yliopisto on saanut alkunsa Singaporeen vuonna 1905 perustetusta lääketieteellisestä oppilaitoksesta (King Edward VII College of Medicine). Vuonna 1949 se laajeni liitoksen myötä Malayan yliopistoksi. Vuosikymmen myöhemmin perustettiin toimipiste Kuala Lumpuriin. Vuonna 1960 Malesian hallitus päätti jakaa yliopiston kahdeksi erilliseksi yliopistoksi. Vuonna 1962 Malayan yliopisto Kuala Lumpurissa sai itsenäisen yliopiston aseman ja Singaporen toimipiste nimettiin Singaporen yliopistoksi (nykyinen Singaporen kansallinen yliopisto).

Malayan yliopisto on arvioitu maansa korkeatasoisimmaksi yliopistoksi. Esimerkiksi tuhat tutkimuksen huippuyliopistoa maailmasta kokoava Shanghain yliopistoranking (ARWU) sijoitti sen maailmanlistansa (2020) jaettuun sijaluokkaan 301-400. Tutkimuksen tasolla mitaten Malesian seuraavaksi parhaimmat yliopistot olivat ARWU-listan sijalle 501-600 yltäneet Malesian kansallinen yliopisto ja Malesian tiedeyliopisto.

Lähteet
-------

1. ↑  University of Malaya timeshighereducation.com. Viitattu 15.11.2020. (englanniksi)
2. ↑  UM Fact Sheet um.edu.my. Viitattu 15.11.2020. (englanniksi)
3. ↑  Our History um.edu.my. Viitattu 15.11.2020. (englanniksi)
4. 1 2  Arkistoitu kopioAcademic Ranking of World Universities 2020 (By location -valinta: Malaysia) shanghairanking.com.  Arkistoitu 15.8.2019. Viitattu 15.11.2020. (englanniksi)
5. 1 2  THE ranking: Malaysia (2021) timeshighereducation.com. Viitattu 15.11.2020. (englanniksi)

Aiheesta muualla
----------------

* Kuvia tai muita tiedostoja aiheesta **Malayan yliopisto** Wikimedia Commonsissa

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
	+ 2
* WorldCat
	+ 2

 |
|  |
| Kansalliset | 
* Norja
* Ranska
* BnF data
* Saksa
* Israel
* Yhdysvallat
* Tšekki
	+ 2
	+ 3
* Australia

 |
|  |
| Tieteilijät | 
* CiNii

 |
|  |
| Muut | 
* RISM
* IdRef

 |

 |
**Malawin maantiede** kuvaa Malawin maantiedettä. Malawin länsipuolella sijaitsee Sambia, etelä- ja itäpuolella sijaitsee Mosambik ja koillis- ja pohjoispuolella sijaitsee Tansania. Maan itäosassa kuuluu Itä-Afrikan hautavajoamaan, missä on Njassan repeämälaakso. Suurinta osaa tästä laaksosta peittää 24 000 neliökilometrinen Njassajärvi eli Malawijärvi. Maan eteläosassa Mosambikin rajaseudulla sijaitsee Chilwajärvi. Monen vesiputouksen ja kanjonin läpi virtaava Shirejoki yhtyy Sambesijokeen. Njassajärven ympärillä on geologisesti vanhoja ylänköalueita, joihin kuuluu maan pohjoisosassa sijaitseva keskimäärin 2600 metriä korkea Nyikan ylänkö. Maan eteläosassa sijaitsevalla Zomban ylängöllä on vanhoja vuoria, joista korkein on 3002 metriä korkea Mulanje. Maan pitkästä pohjois-eteläulottuvuudesta ja suurista korkeuseroista johtuen ilmasto ja kasvillisuus eri puolilla maata vaihtelee huomattavasti. Talvisin on kuivempaa kuin kesäisin. Maan pohjoisosassa on yleensä sateisempaa kuin maan eteläosassa. Maan pohjoisosassa vuosittainen sademäärä on keskimäärin 1500 mm ja maan eteläosassa 1000 mm. Maan eteläosassa on poikkeuksellisen kosteaa Mulanjen vuorella, missä vuosittainen keskimääräinen sademäärä on 3000 mm. Malawissa on useita luonnonpuistoja, kuten Kasungun luonnonpuisto, jonka joissa elää virtahepoja. Joillakin alueilla on puusavannia, missä elää norsuja puhveleita, seeproja, servaaleja ja hyenoja. Nkhotan luonnonsuojelualueella elää paviaaneja, antilooppeja ja leopardeja. Njassajärvestä löytyy lähes tuhat kalalajia, muun muassa kotoperäisiä kirjoahvenlajeja.

Lähteet
-------

1. ↑  Detlef Wienecke-Janz: *Maailmalla, Afrikka ja Oseania*, s. 194. Suomentanut Elina Eichhorn, Arto Häilä, Eija Kämäräinen, Riitta Virkkunen. Weilin+Göös, 2009. ISBN 978-951-0-33477-5.
2. ↑  Malawi *Globalis*.  6.2.2022. Suomen YK-liitto. Viitattu 22.7.2023.
**Foos Gas Engine Company** oli amerikkalainen moottorivalmistaja, joka toimi 1800-luvun lopulla ja 1900-luvun alussa Ohion Springfieldissä.

Skotlantilainen insinööri Dugald Clerk oli vuonna 1881 patentoinut venttiilikoneistolla varustetun kaksitahtimoottorin. Tätä Clerkin moottoriin perustuvaa konstruktiota valmisti Yhdysvalloissa Sintz Gas Engine Company. Yhdysvalloissa Clerkin moottorien patenttioikeuksien haltijana oli springfieldiläinen liikemies ja keksijä *John Foos*. Foos perusti vuonna 1887 (joidenkin lähteiden mukaan 1889) Ohion Springfieldiin *Foos Gas Engine Company* -nimisen yhtiön, valmistamaan aluksi moottoreita Clerkin suunnitelmien pohjalta, mutta yhtiö laajensi pian tuotantoaan, omaa suunnittelua oleviin, eri koko- ja teholuokkien moottoreihin.

Vuonna 1900 Foos Gas Engine Company väitti olevansa maailman suurin moottorivalmistaja, väite jonka paikkaansapitävyyttä on lähes mahdoton todentaa tai kumota. Yhtiö valmisti kaasu- ja öljymoottoreita, kuten niitä tuolloin kutsuttiin, paikallisvoimakäyttöön. Aikakaudelle tyypilliseen tapaan samoja moottoreita sovellettiin myös venekäyttöön ja maakulkuneuvojen voimanlähteiksi. Yhtiö valmisti myös ainakin vuoteen 1905 saakka, omavoimaisesti liikkuvia, maatalouden koneita vetäviä laitteita. Nämä koneet ja niiden moottorit olivat englanninkieliseltä nimeltään *traction engine*, josta juontuu edelleen sana traktori. Foosin moottoreita myytiin aikoinaan maailmanlaajuisesti.

Yhtiö keskittyi 1920-luvulla enemmälti paikallisvoiman tuottamiseen ja erityisesti puun sahaamisessa käytettävään kalustoon. Paikallisvoimamoottoreita on valmistettu Foosin nimellä vielä vuonna 1942, vaikka yhtiön omistajana oli jo vuodesta 1927 saakka ollut Missourin St.Louisista kotoisin ollut *Fulton Iron Works*.

Lähteet
-------

1. ↑  Vintagemachinery.org - Foos Gas Engine Company
2. ↑  Vintagemachinery.org - Foos Oil Engine
3. ↑  Oil Engine - Foos Junior, circa 1904[vanhentunut linkki]

Aiheesta muualla
----------------

* Foos-moottoreihin liittyviä videoita
**Dantian** (丹田 pinyin: dāntián; Wade-Giles: tant'ien; japani: tanden; korea: 단전 danjeon; thai: dantian ตันเถียน; kirjaimellisesti "sinooperipelto", myös "eliksiiripelto") on kiinalaisen fysiologian mukaan kolme sormenleveyttä navan alapuolella, kahden sormenleveyden syvyydessä sijaitseva alue, jota pidetään ihmisen fyysisenä painovoimakeskuksena.

Sana *dan* merkitsee sinooperia, josta valmistetaan elohopeaa. Kiinalaisessa alkemiassa sinooperia ja siitä valmistettua elohopeaa käytettiin alkemistisen kullan sekä kuolemattomuuspillerien valmistamiseen. Kun kullanvalmistus alettiin käsittää ihmisen oman energian jalostamisena kuolemattomuuden saavuttamiseksi, sinooperi tuli symbolisoimaan elämäneliksiiriä. Tämän takia *dan* voidaan kääntää myös eliksiiriksi.

Dantian on keskeinen käsite sekä fyysisissä että meditatiivisissa harjoituksissa.

Fyysisissä harjoituksissa kuten qigong ja kamppailulajit, harjoittajan pitää kerätä energiansa (qi) dantianiin sekä suorittaa liikkeet pitäen sitä liikeratojen keskipisteenä, josta energia johdetaan liikkeen välityksellä eri ruumiinosiin tai vastustajaan.

Taolaisissa ja buddhalaisissa meditatiivisissa harjoituksissa sekä hengitysharjoituksissa kuten neidan (kiinalainen alkemia), neigong ja daoyin, qitä kierrätetään dantianista tiettyjä reittejä pitkin ympäri kehoa ja palautetaan sitten takaisin dantianiin varastoon. Dantianiin keskittyminen auttaa ajatusten ja tunteiden hallinnassa. Lopulta voidaan saavuttaa samadhi.

Myöhemmässä historian vaiheessa joidenkin oppien puitteissa alettiin puhua kolmesta dantianista: ala-, keski- ja ylädantian. Kolme dantiania ovat kolmen aarteen, jingin, qin ja shenin keskuksia.

**Aladantian** on varsinainen dantian navan alapuolella. Sitä kutsutaan myös kultaiseksi uuniksi. Se on fyysisen voiman keskus ja liittyy jingiin ja munuaisiin.  

**Keskidantian** on qin keskus. Sen sijainnista on kaksi eriävää mielipidettä. Toisen mukaan se sijaitsee sydämen seudulla ja liittyy kateenkorvaan. Toisen näkemyksen mukaan se sijaitsee sisuspunoksessa (solar plexus).  

**Ylädantian** löytyy aivoista kulmakarvojen välin takaa. Se vastaa kolmatta silmää ja aivolisäkettä. Se on shenin, mielen ja hengen keskus.

Dantianeja käytetään energian varastointiin, luovuttamiseen, muuntamiseen ja energiavirtojen yhdistämiseen.

Japanilaisista opeista puhuttaessa alatanden sekoitetaan usein "haraan", joka todellisuudessa tarkoittaa vatsaa. Mestaruutta kalligrafiassa, miekkailussa, teeseremoniassa, kamppailulajeissa ja muissa perinteisissä opeissa kutsutaan japanilaisittain "haran kautta toimimiseksi".

Lähteet
-------

* Deng Ming-Dao: *Scholar Warrior, An Introduction to the Tao in Everyday Life*. San Francisco: Harper, 1990. ISBN 0-06-250232-8.

* Wong, Eva: *Harmonizing Yin and Yang, The Dragon-Tiger Classic; A Manual of Taoist Yoga, internal, external, and sexual*. Boston: Shambhala, 1997. ISBN 1-57062-306-6.
**Boris Ivanovitš Morozov** (ven. Бори́с Ива́нович Моро́зов), (1590–1661) oli venäläinen pajari, joka johti maan hallitusta 1600-luvun puolessavälissä.

Boris Morozov toimi tsaari Aleksei Mihailovitšin kasvattajana. Tämän ensimmäisten hallitusvuosien aikana hän käytännössä johti Venäjän valtiota. Morozovin säätämä korkea suolavero oli syynä Moskovassa kesällä 1648 puhjenneeseen suolakapinaan. Sen seurauksena Aleksei karkotti hänet Belozerskin luostariin, josta hän jo saman vuoden lokakuussa palasi Moskovaan ja maan hallituksen johtoon. Morozov osallistui vuoden 1649 lakikokoelman (*Sobornoje uloženije*) valmisteluun ja toimi maan hallituksen todellisena johtajana 1650-luvun loppuun saakka. Hän omisti 55 000 maaorjaa sekä lukuisia tehtaita.

Lähteet
-------

1. ↑  *Bolšaja Sovetskaja Entsiklopedija, tom 16*, s. 579. Moskva: Sovetskaja Entsiklopedija, 1974.
2. ↑  *Bolšaja Sovetskaja Entsiklopedija, tom 1*, s. 418. Moskva: Sovetskaja Entsiklopedija, 1970.
3. ↑  *Bolšaja Sovetskaja Entsiklopedija, tom 17*, s. 50. Moskva: Sovetskaja Entsiklopedija, 1974.
4. ↑  *Bolšaja Sovetskaja Entsiklopedija, tom 16*, s. 579–580. Moskva: Sovetskaja Entsiklopedija, 1974.


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Saksa
* Israel
* Yhdysvallat
* Alankomaat

 |

 |
**Karankamäki** on kylä Mäntyharjun kunnassa, Etelä-Savossa. Valtatie 5 sivuaa Karankamäkeä etelästä, ja siltä on viitoitus kylään.

Kylän länsipuolella sijaitsee Peruvesi, joka laskee kylän eteläosassa jokien, koskien (Volan-, Esalan- ja Jusolankoskien) ja lampien kautta Karankamäen itäpuolella sijaitsevaan Lahnaveteen. Volankoskella on ainakin ollut mylly ja voimalaitos.*lähde?*

Kylästä on koulukyytireitti kirkonkylässä toimivalle Mäntyharjun yhtenäiskoululle.

Karankamäen luoteispuolella on Pertunmaan kunta. Karankamäen kylän pohjoisosan voidaan tulkita jatkuvan Pertunmaan puolelle.*lähde?*

Lähteet
-------

1. ↑  Karankamäki (myös Asutusnimihakemiston sivulle linkitetty MML:n Nimistön tietokortti: Karankamäki) *Asutusnimihakemisto*. Kotimaisten kielten keskus, kotus.fi. Viitattu 25.7.2021.
2. ↑  Peruvesi (14.916.1.005) *Järviwiki*.
3. ↑  Lahnavesi (14.913.1.043) *Järviwiki*.
4. ↑  Mäntyharjun kunnan koulukuljetusten kilpailutus on saatu päätösvaiheeseen Mäntyharjun kunta, mantyharju.fi. Viitattu 25.7.2021.

Aiheesta muualla
----------------

* Sääennuste: Karankamäki, Mäntyharju (ilmatieteenlaitos.fi)
**Boris Nikolajevitš Lagutin** (ven. Борис Николаевич Лагутин, 24. kesäkuuta 1938 Moskova – 4. syyskuuta 2022) oli neuvostoliittolainen nyrkkeilijä ja olympiavoittaja. Méxicon 1968 olympialaisissa Lagutin ja puolalainen Jerzy Kulej voittivat toisen olympiakultansa, ja ennen heitä tähän saavutukseen olivat nyrkkeilijöistä yltäneet vain yhdysvaltalaiset Oliver Kirk ja Harry Mallin sekä kolme kultaa voittanut unkarilainen László Papp. Ennen Lagutinia ainoat kolme olympiamitalia saavuttaneet nyrkkeilijät olivat Papp ja puolalainen Zbigniew Pietrzykowski.

Lagutin saavutti Rooman 1960 olympialaisissa pronssia kevyessä keskisarjassa eli alle 71-kiloisissa hävitessään pistein välierässä Yhdysvaltain Wilbert McClurelle. Hän voitti Tokion 1964 olympialaisissa kultaa 71 kilogramman sarjassa. Hän voitti loppuottelussa ranskalaisen Joseph Gonzalesin tuomariäänin 4–1. Hän hallitsi ottelua kaksi erää, mutta sai kolmannessa erässä haavan silmäkulmaansa ja varoituksen Gonzalesin työntämisestä.

Boris Lagutin piti kolmen vuoden tauon aktiivisista kilpailuista. Hän palasi kehään 
Méxicon 1968 olympialaisia edeltäävänä vuonna. Siihen aikaan sarjaa alle 71 kg Neuvostoliitossa hallitsi Viktor Agejev, joka joutui luovuttamaan sarjan ykkösaseman Neuvostoliitossa jälleen Lagutinille. Lagutin voitti toisen kultamitalinsa Mexicon kehässä. Loppuottelussa hän voitti kuubalaisen Rolando Garbeyn tuomariäänin 5–0. Ottelu oli rumaotteinen, ja kun tuomarikaan ei puuttunut nyrkkeilijöiden otteisiin, yleisö buuasi ja heitteli kehään kolikoita ja palavia sanomalehtiä.

Lagutin voitti Euroopan-mestaruuden 71-kiloisten sarjassa Belgradissa 1961 ja Moskovassa 1963. Vuoden 1961 EM-kisoissa Lagutin voitti Jugoslavian Milovan Tomicin, Skotlannin Robert Keddien ja Länsi-Saksan Erich Schichtan ennen loppuottelua, jossa hän voitti Itä-Saksan Hans-Dieter Neidelin. Vuoden 1963 EM-kisoissa vastustajia ennen loppuottelua olivat Puolan Andrzej Siodła, Länsi-Saksan Günther Koch ja Romanian Virgil Badea. Loppuottelussa Lagutin otti voiton keskeytyksellä 3. erässä Skotlannin Andrew Wyperistä. Hän kävi urallaan 250 ottelua ja voitti niistä 237.

Lähteet
-------

* Lounasheimo, Ilmo: *Kehän sankarit*, s. 760, 761. WSOY, 1987. ISBN 951-0-13981-5.
* Virtamo, Keijo (toim.): *Fokus-Urheilu 2*, s. 92, 104, 260, 554. Otava, 1970.
* Kluge, Volker: *Olympische Sommerspiele, die Chronik III*, s. 176. , 2000. ISBN 3-328-00741-5.
* Wallechinsky, David: *The Complete Book of the Olympics*, s. 193. , 1988. ISBN 0-14-010771-1. (englanniksi)
* Boris Lagutinin olympiasijoitukset Sports Reference LLC.  Arkistoitu 27.3.2009. Viitattu 6.7.2009. (englanniksi)

### Viitteet

1. ↑  Умер двукратный олимпийский чемпион по боксу Борис Лагутин (venäjäksi)
2. 1 2 3 4  Sports Reference LLC
3. 1 2 3 4 5  Wallechinsky, s. 197
4. ↑  Virtamo, s. 80
5. ↑  Virtamo, s. 92
6. ↑  Virtamo, s. 104
7. ↑  Olympiaiskijä 14.European Championships - Belgrade, Yugoslavia - June 3-10 1961 *amateur-boxing.strefa.pl*.  1961. Viitattu 18.9.2018.
8. ↑  15.European Championships - Moscow, Soviet Union - May 26 - June 2 1963 *amateur-boxing.strefa.pl*.  1963. Viitattu 18.9.2018.
9. ↑  Lounasheimo, s. 760
10. 1 2  Kluge, s. 176
**Karali** oli kylä Korpiselän kunnan länsiosassa Raja-Karjalassa Viipurin läänissä Suomen Neuvostoliitolle luovuttamalla alueella. Karali sijaitsi Viiksinselän eteläisen lahden Hiidenselän länsipuolella Korpiselän kirkonkylästä Patrikan kautta Ilomantsiin vievän maantien varrella noin kahdeksan kilometriä kirkonkylästä koilliseen. Karalin naapurikyliä olivat idässä Tšikki, etelässä Tšokki ja kirkonkylä, lännessä Ruhovaara sekä pohjoisessa Ilomantsin puolella Mutalahti.

Talvisodassa Neuvostoliitto ei vallannut Karalia, mutta 1940 Moskovan rauhan raja tuli kulkemaan Korpijärven poikki aivan Hominvaaran länsipuolelta ja kylä oli luovutettava Neuvostoliitolle. Kyläläiset evakuoitiin jäljelle jääneeseen Suomeen. Jatkosodan alussa 1941 kylä vallattiin takaisin ja asukkaat pääsivät jälleenrakentamaan kotejaan, mutta 1944 alueelta oli vetäydyttävä ja väestö evakuoitiin uudelleen.

Lähteet
-------

1. 1 2  *Viipurin lääni, Maanmittaushallituksen toimittama yleiskartta* 1:400 000. (Alkuperäiset karttalehdet E4, E5, F4 ja F5. Piirretty 1904-1913. Korjattu 1939-1942) Maanmittauslaitos ja Topografiakunta, 2003.
2. ↑  *GT Tiekartasto Suomi-Finland*, s. 89. Vantaa: Genimap, 2001. ISBN 951-593-716-7.

Korpiselän kylät
Haukivaara • Hoilola • Hominvaara • Karali • Keskijärvi • Kilpijärvi • Kitilänselkä • Kokkari • Korpiselkä (kirkonkylä) • Kruununpuisto • Lehmivaara • Mannervaara • Meriinaho • Ruhovaara • Saarivaara • Saaroinen • Tolvajärvi • Tšiipakka • Tšikki • Tšokki • Vieksinki • Yläjärvi • Ägläjärvi
**Arvo Uro** (22. tammikuuta 1907 Terijoki – 8. joulukuuta 1995 Hämeenlinna) oli musiikkimajuri, joka toimi puolustusvoimien ylikapellimestarina.

Uron sotilassoittajan ura alkoi Terijoella Suomen polkupyöräpataljoona 1:n trumpetistina. Sotilaskapellimestarin tutkinnon hän suoritti 1935 ja toimi sitten Polkupyöräpataljoona 2:n kapellimestarina. Hänen palveluspaikkojaan olivat Käkisalmi, Sortavala ja Savonlinna, jonka varuskunnan soittokunta siirtyi vuonna 1942 Äänislinnaan. Uro ylennettiin samana vuonna musiikkikapteeniksi. Sotien jälkeen hän toimi sotilaskapellimestarina Kuopiossa ja vuodesta 1953 Hämeenlinnassa. Kuopion kaupunginorkesteria Uro johti 1945–1953 ja Hämeenlinnan kaupunginorkesteria vuodesta 1958 vuoteen 1964, jolloin hänet nimitettiin puolustusvoimain ylikapellimestariksi. Hän oli samalla Helsingin varuskunnan soittokunnan päällikkö ja sotilasmusiikkiosaston johtaja Sibelius-akatemiassa. Helsingin olympialaisissa vuonna 1952 Uro johti yli kahdensadan soittajan olympiasoittokuntaa. Vuonna 1967 eläkkeelle jäänyt Uro oli puolustusvoimien ikämiesten uintimestari.

Lähteet
-------

1. 1 2  Kuolleita. Ylikapellimestari Arvo Uro. *Helsingin Sanomat*, 18.12.1995, s. A4.


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI

 |
|  |
| Kansalliset | 
* Suomi (KANTO)

 |

 |
**Eistilä** (ruots. *Estböle*) on kylä Karunassa Sauvon kunnassa Varsinais-Suomessa.

Eistilä sijaitsee Sauvon kunnan keskiosassa rajoittuen Kärkniemen, Neitsaaren, Savisalon ja Sitolahden kyliin. Kylän pohjoisosan muodostaa Eistilänlahti sekä sitä ympäröivä Sauvonlahden kosteikko. Eistilän peltoalueet sijaitsevat kylän eteläosassa. Asutus sijoittuu pitkälti vanhan kylätontin läheisyyteen.

Historia
--------

Silloinen Estbölen yksinäistalo päätyi myöhäiskeskiajalla Naantalin luostarin omistukseen. Uskonpuhdistuksen yhteydessä se peruutettiin kruununtilaksi ja lahjoitettiin noin vuonna 1565 Ivar Månsson Stiernkorsille. 1670-luvulla sen manitaan olleen Konrad Nettelhorstin säterinä. 1680-luvulla tila peruutettiin kruunulle, mutta palautui sitten elinikäisrälssiksi Christer Carpelanille. Tila menetti säterioikeutensa reduktiossa 1600-luvun lopulla.

Ilmeisesti 1600-luvun lopulla tila jakautui kahtia Ylitaloon ja Alitaloon. Ne säilyivät rälssitiloina Ruotsin vallan loppuun asti, jolloin ne kuuluivat laamanni Johan Olivecreutzin perikunnan omistukseen. Kylässä suoritettiin isojako vuosina 1775–1776. Tuohon aikaan kantatilat sijaitsivat lähellä toisiaan nykyisen Alitalon päärakennuksen tienoilla. Ylitalo siirrettiin myöhemmin pois kylätontilta sijaiten nykyään parisataa metriä kaakkoon päin Alitalosta.

Lähteet
-------

* Luoto, Jukka & Alifrosti, Kari: *Sauvon historia I*. Salo: Sauvon kunta, 1990. ISBN 952-90-2568-8.
* Saarento, Paula & Saukoniemi, Tellervo (toim.): *Sauvon kulttuurimaisema ja vanha rakennuskanta*. Saarijärvi: Sauvon kunta, Turun maakuntamuseo, Varsinais-Suomen liitto, 2008. ISBN 978-951-595-127-4.

### Viitteet

1. ↑  Sauvon historia I, s. 394.
2. 1 2  Sauvon kulttuurimaisema ja vanha rakennuskanta, s. 96.
3. 1 2  Sauvon historia I, s. 347.
**Belos** (m.kreik. Βῆλος, lat. *Belus*) – hellenistinen muoto seemiläisten Baalista – oli kreikkalaisessa mytologiassa Poseidonin ja Libyan poika. Hänen kaksoisveljensä Agenor lähti Foinikiaan ja hallitsi siellä veljensä jäätyä Egyptin kuninkaaksi.

Apollodoros kertoo, että Beloksella oli puolisonsa Ankhinoen, Neiloksen tyttären, kanssa kaksoispojat Aigyptos ja Danaos, ja jatkaa, että Euripideen mukaan myös Kefeus ja Fineus olivat heidän lapsiaan. Belos jakoi valtakuntansa pojilleen siten, että Aigyptos sai Arabian ja Danaos Libyan hallittavakseen. Tämän lisäksi Aigyptos voitti melampodilaiset ja alkoi kutsua heidän maataan Aigyptiksi.

Ferekydeen mukaan Beloksella oli myös tytär nimeltään Damno, joka nai setänsä Agenorin ja synnytti tälle Foiniksen ja kaksi tytärtä, jotka puolestaan menivät naimisiin serkkujensa Aigyptoksen ja Danaoksen kanssa. Hesiodos puolestaan kertoo, että Beloksen tyttären nimi oli Thronia, ja hän synnytti Hermeelle Araboksen.

Nonnos nimeää Belokselle viisi lasta: Fineus, Foiniks, Agenor (tämän kuulemma on Kadmoksen isä), Aigyptos ja Danaos. Toisaalla Nonnos kuitenkin kertoo Fineuksen olevan Kadmoksen veli.

Lähteet
-------

1. 1 2  Apollodoros, *Kirjasto* 2.1.4 (engl. käännös).
2. ↑  Hesiodos, *Naisten luettelo*, fragm. 15 (engl. käännös).
3. ↑  Nonnos, *Dionysiaka* 3.284–307 (engl. käännös).
4. ↑  Nonnos, *Dionysiaka* 2.679–695 (engl. käännös).
*Tämä artikkeli kertoo järvestä Outovan piirissä. Muista samannimisistä järvistä tai kohteista löytyy täsmennyssivulta Beloje.*

**Beloje** tai **Zaozerje** (ven. Белое, Заозерье) on järvi Luoteis-Venäjällä Pihkovan alueen Outovan piirissä. Venäjän kielessä sanan alkuosa бело (lausu *belo*) tarkoittaa *valkoista*. Järven nimen voisi vapaasti suomentaa *Valkijärvi* tai *Valkojärvi*.

Maantietoa
----------

Järvi on 860 metriä pitkä, 550 metriä leveä ja sen pinta-ala on 56 hehtaaria. Se on suojärvi, joka sijaitsee 2,6 kilometriä pitkällä ja 1,8 kilometriä leveällä suolla. Järven keskisyvyys on 1,8 metriä ja sen syvänteessä on 3,2 metriä vettä. Järvessä on ainakin yksi rannan läheinen puinen saari, mutta sen pinta-ala on pieni. Suolla ei kulje teitä eikä järven rantaan tule tietä. Järvi on autio.

Luontoarvoja
------------

Järvessä elää ainakin hauki, särki, ahven, kiiski, ruutana ja mutakala. Järvellä on mutapohja. Sen rannat kasvavat turvehetteikköä, mutta osa rannoista on puskoitunutta tai kasvaa kapeana vyöhykkeenä puuta. Rantaan on kaatunut puun runkoja.

Vesistösuhteita
---------------

Beloje sijaitsee Tšorjanan valuma-alueella. Tšorjana laskee Peipsijärveen, jonka Peipsijärven alue muodostaa Narvanjoen vesistöalueen keskiosan. Peipsijärven laskujoki Narvanjoki jatkaa vesireittiä pohjoiseen päin ja laskee lopuksi Suomenlahteen. Järven valuma-alueen koko on 1,3 neliökilometriä. Sillä ei ole karttojen tai ilmakuvien mukaan tulo-ojia eikä laskuojaa. Se sijaitsee yli puoli kilometriä sekä Tšorjanasta että sen sivujoesta Volosnjasta (ven. Волосня).

Huomautuksia
------------

1. 1 2 3 4 5 6  Kohteen pituus, leveys ja ympäristön kasvillisuus, asutus ja nimistöä on tarkistettu Internetin Google-, Bing-, ACME- tai Yandex-karttapalvelusta käyttäen järven koordinaatteja.
2. ↑  Järven vedenpinnan korkeus on päätelty alavan ja tasaisen maaston perusteella. Tšorjan vedenpinnan korkeus on lähistöllä noin 32 metriä mpy. joten Belojen vedenpinta on suolla yleensä joenpintaa korkeammalla.
3. ↑  Järven tilavuus on laskettu kertomalla järven pinta-ala sen keskisyvyydellä.

Lähteet
-------

1. 1 2 3 4 5 6 7  Pihkovan alueen järviä (Excel) (arkistoitu, 22.5.2014)  luotu 7.9.2013. pskov.ru:  Pihkovan alueen valtion lupa- ja ympäristöhallintokomitea.  Arkistoitu 30.6.2019. Viitattu 7.6.2020. (venäjäksi)
2. 1 2 3  Neuvostoajan kartta: Лист O-35-Б, Луга (Luga), 1:200 000, viitattu 7.6.2020 (venäjäksi)
3. 1 2 3  Pihkovan alueen kartta: sivu 9 (Arkistoitu – Internet Archive), viitattu 7.6.2020 (venäjäksi)
4. ↑  Kuusinen, M. & Ollikainen, V.: *Venäläis-suomalainen suursanakirja*. Werner Söderström Oy, 1978. ISBN 951-0-00150-3.
**Pohjois-Korean nälänhätä** oli Korean demokraattista kansantasavaltaa koetellut ruokapula, joka tapahtui samaan aikaan maassa käynnissä olleen energiakriisin kanssa vuosina 1994–1998.

Nälänhätä oli seurausta monesta tekijästä, joista esimerkkinä voidaan mainita huono valtiontalouden hoito, Neuvostoliiton tuen lakkaaminen valtion romahtaessa, sekä luonnonkatastrofit. Useat maata koetelleet tulvat pahensivat tilannetta, mutta eivät olleet sen pohjimmainen syy. Pohjois-Korean suljettu Juche-järjestelmä osoittautui kriisin aikana liian joustamattomaksi. Arviot kuolonuhreista vaihtelevat voimakkaasti, ja 240 000 – 3,5 miljoonan pohjoiskorealaisen arvioidaan kuolleen nälänhätään, huippuvuoden ollessa 1997.

Lähteet
-------

1. ↑  Noland, Marcus, Sherman Robinson and Tao Wang, Famine in North Korea: Causes and Cures (Arkistoitu – Internet Archive), *Institute for International Economics*.
2. ↑  Spoorenberg, Thomas; Schwekendiek, Daniel. "Demographic Changes in North Korea: 1993–2008", *Population and Development Review*, 38(1), pp. 133–158.

Aiheesta muualla
----------------

* The Economist: North Korea - A terrible truth (englanniksi)
* BBC News: World: Asia-Pacific North Korea 'loses 3 million to famine'  (englanniksi)
* BBC News: Tales of starvation and death in North Korea (englanniksi)
*Tämä artikkeli kertoo sveitsiläisestä näyttelijästä ja mallista. Ruotsalaisesta jääkiekkoilija Daniel Bernhardtista on eri artikkeli.*

**Daniel Bernhardt** (s. 31. elokuuta 1965 Worblaufen, Sveitsi) on sveitsiläinen näyttelijä ja entinen malli.

Ura
---

Bernhardt opiskeli arkkitehdiksi Bernissä ja valmistumisensa jälkeen hän perusti veljensä kanssa kamppailukoulun. Bernhardt on harjoitellut kamppailulajeja 15-vuotiaasta lähtien, kuten potkunyrkkeilyä, kungfuta ja taekwondoa. Hän työskenteli vaatemallina Pariisissa, Ranskassa ja myöhemmin myös New Yorkissa. Bernhardt esiintyi Versacen mainoksessa yhdessä Jean-Claude Van Dammen kanssa, josta hän sai innostuksen esiintyä toimintanäyttelijänä.

Bernhardt päätti tehdä itsestään esittelyvideon ja lähetti sen eri tuottajille, joista Marc DiSalle huomasi Bernhardtin kamppailutaidot ja onnistui saamaan hänet alun perin Jean-Claude Van Dammen tähdittämän *Bloodsport – viimeiseen asti* elokuvan jatko-osaan *Bloodsport II – The Iron Hand*. Berhardt esiintyi vielä *Bloodsport III – kumitessa*, kunnes päätyi esiintymään kolmessa suoraan videolle julkaistuissa toimintaelokuvissa *Future War*, *True Vengeance* ja *Perfect Target*. Hän palasi vielä vuonna 1999 viimeisen kerran Bloodsportin pariin elokuvasarjan neljännessä osassa *Bloodsport: The Dark Kumite*. Sittemmin Bernhardt on esiintynyt elokuvissa *G2*, *Matrix Reloaded*, Chuck Norrisin esittämässä *The Cutter* ja *Supreme Champion*.

Lähteet
-------

1. 1 2 3  Interview: Daniel Bernhardt 16.11.2010 Viitattu 8.7.2011 (englanniksi)


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Espanja
* Ranska
* BnF data
* Saksa
* Yhdysvallat
* Puola

 |
|  |
| Henkilöt | 
* Elonet

 |
|  |
| Muut | 
* SNAC

 |

 |